NGC 7469
NGC 7469 – spiralinė galaktika, esanti Pegaso žvaigždyne. Nuo Žemės nutolusi apie 220 mln. šviesmečių, skersmuo siekia 90 000 šviesmečių. NGC 7469 sąveikauja su mažesne IC 5283 galaktika. Šios galaktikos centrinė sritis itin šviesi – tai vadinamasis aktyvusis galaktikos branduolys. NGC 7469 – viena iš geriausiai ištyrinėtų tokį branduolį turinčių galaktikų. Galaktikai tyrinėti pasitelktas Džeimso Vebo kosminis teleskopas. Aptikta labai jaunų spiečių, kuriuose vyksta žvaigždėdara (anksčiau jų nebuvo pavykę užfiksuoti), karštų turbulentiškų molekulinių dujų kišenių; iš branduolio maždaug 6,4 mln. km/h greičiu sklinda labai jonizuotos mažo tankio atominės dujos.